În fapt, este vorba despre un protocol încheiat de către Institutul de Psihologie Judiciară şi Asociaţia Română pentru Custodie Comună la data de 1 februarie 2016, în urma căruia Comitetul Director al Colegiului Psihologilor din România a dispus ca alienarea parentală să fie recunoscută drept o formă de abuz emoţional asupra copilului.

În decizia publicată în Monitorul Oficial se precizează că "se recunoaşte fenomenul alienării parentale/părinteşti ca formă de abuz psihologic (emoţional) sever asupra copilului, constând în activitatea de denigrare sistematică a unui părinte de către celălalt părinte, cu intenţia alienării (înstrăinării) copilului de către celălalt părinte".

Alienarea parentală reprezintă îndepărtarea copilului de unul dintre părinţi şi este văzută de psihologi ca un abuz considerând că minorul este privat de o relaţie afectuoasă cu unul dintre părinţi.